આજકાલ પ્રોફેશનલ વર્લ્ડમાં એવી માન્યતા છે કે પ્રમોશન અને પગારમાં ઉછાળ મેળવવો હોય તો કંપનીઓ બદલતા રહો, તમારી સૅલેરી અને હોદ્દો ઊંચો થતો રહેશે. જોકે મારિયા આ વાતથી જરાય સહમત ન થતાં હોય એવું લાગે છે, કેમ કે આજે પેટ્રોબ્રાસનાં ૮૦,૪૯૭ કર્મચારીઓનું નેતૃત્વ કરી રહેલાં મારિયા ૧૯૭૮માં આ કંપનીમાં ઇન્ટર્ન તરીકે જોડાયેલાં. કેમિકલ એન્જિનિયરની ડિગ્રી મેળવ્યા પછી આ કંપનીમાં ત્રણ વર્ષ તેમણે ટ્રેઇની તરીકે જ કામ કર્યું. એ વખતે તેમને માત્ર સ્ટાઇપન્ડ જ મળતું. એ છતાં ન તો તેમણે ક્યારેય પે-રોલ પર નોકરી મળે એ માટે ઉતાવળ બતાવી, ન તેમની પાસે ગધ્ધામજૂરી કરાવવામાં આવી રહી છે એની કોઈ ફરિયાદ કરેલી. એક ટીવી-ઇન્ટરવ્યુમાં મારિયાએ કહેલું કે ‘મારા પરિવારના સંજોગો એટલા ખરાબ હતા કે મને જે મળ્યું એમાં હું સંતુષ્ટ હતી. રાધર, એ વખતે મને ઓછું મળી રહ્યું છે એનો વિચાર પણ નહોતો આવતો. હું વિચારતી કે હું ઇન્ટર્ન છું અને ઇન્ટર્નનું કામ છે વધુ ને વધુ શીખવાનું.’